Die Vroegdinastiese Tydperk van Mesopotamië (Engelse afkorting: ED) is ’n argeologiese beskawing in Mesopotamië (hedendaagse Irak), wat geduur het van omstreeks 2900-2350 v.C. en voorafgegaan is deur die Uruk- en die Jemdet Nasr-tydperk. Die ontwikkeling van skryfstelsels en die stigting van die eerste stede en state was belangrike gebeure. Die tydperk self is gekenmerk deur die bestaan van talle stadstate: klein state met ’n relatief eenvoudige struktuur wat mettertyd ontwikkel en gevestig geraak het. Dié ontwikkeling het eindelik gelei tot die vereniging van ’n groot deel van Mesopotamië onder die heerskappy van Sargon, die eerste koning van die Akkadiese Ryk. Ondanks hulle politieke fragmentasie het die stadstate van dié tyd ’n relatief homogene materiaalkultuur gedeel. Sumeriese stede soos Uruk, Ur, Lagasj, Umma en Nippur in Laer Mesopotamië was baie magtig en invloedryk. In die noorde en weste was stadstate soos Kisj, Mari, Nagar en Ebla. Die bestudering van Sentraal- en Laer Mesopotamië het lank voorkeur geniet bo naburige streke. Argeologiese uitgrawings op terreine in dié en ander streke vind sedert die 19de eeu plaas.